Diari Oficial de la Generalitat Valenciana


Sumari del DOGV 7701, del 20-01-2016 (2016/311)

DECRET 2/2016, de 15 de gener, del Consell, pel qual s'aprova la tramitació telemàtica de la declaració estadisticocomptable dels agents vinculats i corredors inscrits en el Registre Especial de Mediadors d'Assegurances, Corredors de Reassegurances i els seus Alts Càrrecs de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2016/01/15/2/dof/vci/html**

### Dades del document

Número de DOGV
:   7701

Data del DOGV
:   20-01-2016

Secció del DOGV
:   I. DISPOSICIONS GENERALS

Número del document
:   2016/311


Data del document
:   15-01-2016

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Decret

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * assegurança
    * procediment administratiu
    * telemàtica
    * canvi tecnològic
    * legislació

DECRET 2/2016, de 15 de gener, del Consell, pel qual s'aprova la tramitació telemàtica de la declaració estadisticocomptable dels agents vinculats i corredors inscrits en el Registre Especial de Mediadors d'Assegurances, Corredors de Reassegurances i els seus Alts Càrrecs de la Comunitat Valenciana. [2016/311]  
ÍNDEX  
  
Preàmbul  
Article 1. Objecte de la norma  
Article 2. Àmbit d'aplicació  
Article 3. Requisits tècnics  
Article 4. Models per a la presentació de la declaració estadisticocomptable  
Disposició addicional única. Repercussió pressupostària  
Disposició derogatòria única. Derogació normativa  
Disposició final primera. Autorització per a la modificació dels models de formularis  
Disposició final segona. Entrada en vigor  
Annex I. Model 1. Declaració estadisticocomptable per a corredors d'assegurances  
Annex II. Model 2. Declaració estadisticocomptable per a societats de corredoria d'assegurances  
Annex III. Model 3. Declaració estadisticocomptable per a agents d'assegurances vinculats  
Annex IV. Model 4. Declaració estadisticocomptable per a societats d'agència d'assegurances vinculada  
  
PREÀMBUL  
  
I  
  
L'article 49.3.10a de l'Estatut d'Autonomia de la Comunitat Valenciana estableix que la Generalitat té competència exclusiva, sense perjuí del que disposa l'article 149 de la Constitució i, si és el cas, de les bases i ordenació de l'activitat econòmica general de l'Estat, sobre els mediadors d'assegurances.  
Igualment, l'article 50.4 de l'Estatut indica que, en el marc de la legislació bàsica de l'Estat, i, si és el cas, en els termes que aquesta mateixa establisca, correspon a la Generalitat el desplegament legislatiu i l'execució de l'ordenació del crèdit, banca i assegurances.  
Les bases de l'ordenació dels mediadors d'assegurances es troben, en l'actualitat, en la Llei 26/2006, de 17 de juliol, de Mediació d'Assegurances i Reassegurances Privades, i supletòriament en el Reial Decret Legislatiu 6/2004, de 29 d'octubre, pel qual es va aprovar el Text Refós de la Llei d'Ordenació i Supervisió de les Assegurances Privades, la qual norma ha sigut substituïda, a partir de l'1 de gener de 2016, per la Llei 20/2015, de 14 de juliol, d'Ordenació, Supervisió i Solvència de les Entitats Asseguradores i Reasseguradores, que la deroga, així com en altres normes reglamentàries.  
La regulació autonòmica de la mediació en assegurances privades es troba en el Decret 181/2014, de 17 d'octubre, del Consell, pel qual s'estableixen normes en matèria de mediació d'assegurances privades.  
  
II  
  
Pel que fa al present decret, cal dir, en primer lloc, que l'article 49 de la Llei 26/2006, de 17 de juliol, estableix la possibilitat que la presentació de la declaració estadisticocomptable es realitze per mitjans telemàtics.  
A més a més, aquesta possibilitat està avalada pel fet que en el col·lectiu dels mediadors d'assegurances inscrits en el Registre Especial de Mediadors d'Assegurances, Corredors de Reassegurances i els seus Alts Càrrecs de la Comunitat Valenciana concorren els requisits exigits per l'article 27.6 de la Llei 11/2007, de 22 de juny, d'Accés Electrònic dels Ciutadans als Serveis Públics, quan diu que, reglamentàriament, les administracions públiques podran establir l'obligatorietat de comunicar-se utilitzant només mitjans electrònics, quan les persones interessades es corresponguen amb persones jurídiques o col·lectius de persones físiques que, per raó de la seua capacitat econòmica o tècnica, dedicació professional o altres motius acreditats, tinguen garantit l'accés i la disponibilitat dels mitjans tecnològics necessaris.  
Encara que l'article 27.6 de l'esmentada Llei 11/2007, de 22 de juny, quedarà derogat, així com tota la llei, el 2 d'octubre de 2016, segons el que estableix la disposició final sèptima, en relació amb la disposició derogatòria única, de la Llei 39/2015, d'1 d'octubre, del Procediment Administratiu Comú de les Administracions Públiques, la redacció dels que llavors estaran vigents, article 14.2.a i article 14.3 de l'esmentada Llei 39/2015, mantindrà l'existència de la cobertura legislativa per a imposar l'obligació, que ara es fonamenta en l'article 27.6 de la Llei d'Accés Electrònic dels Ciutadans als Serveis Públics.  
  
Aquesta possibilitat legal es referma també per raons d'oportunitat, ja que la presentació telemàtica afavoreix els mediadors, en evitar-los el desplaçament a les oficines públiques, i a l'administració supervisora, que aconsegueix realitzar la seua activitat d'una manera més eficaç.  
  
III  
  
El decret s'articula en quatre articles, una disposició addicional, una derogatòria, dos finals i quatre annexos.  
L'article 1 estableix l'objecte de la norma. L'article 2 regula l'àmbit d'aplicació: els corredors i agents vinculats inscrits en el Registre Especial de Mediadors d'Assegurances, Corredors de Reassegurances i els seus Alts Càrrecs de la Comunitat Valenciana. L'article 3 regula les condicions tècniques per a la presentació telemàtica de la declaració estadisticocomptable, que seran les que en cada moment fixe la direcció general competent en matèria d'administració electrònica, i l'article 4 estableix els models de tal declaració, que són els que utilitzen des de 2011, adequats a les exigències tècniques de la presentació telemàtica. Per a açò últim, aquest decret modifica el contingut del Decret 24/2011, de 18 de març, del Consell, pel qual es regula la manera de complir el deure d'informació estadisticocomptable dels mediadors inscrits en el Registre Especial de Mediadors d'Assegurances, Corredors de Reassegurances i els seus Alts Càrrecs de la Comunitat Valenciana, pel que fa als models que es van aprovar en l'article 5 d'aquella disposició i que se substitueixen pels arreplegats en l'article 4 del present decret.  
  
Per això, consultades les associacions professionals i els col·legis de mediadors d'assegurances privades, a proposta del conseller d'Economia Sostenible, Sectors Productius, Comerç i Treball, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 15 de gener de 2016,  
  
  
DECRETE  
  
Article 1. Objecte de la norma  
L'objecte de la present disposició és l'establiment de l'obligació de la presentació telemàtica de la declaració estadisticocomptable dels agents vinculats i corredors inscrits en el Registre Especial de Mediadors d'Assegurances, Corredors de Reassegurances i els seus Alts Càrrecs de la Comunitat Valenciana.  
  
Article 2. Àmbit d'aplicació  
Els corredors i agents vinculats, siguen persones físiques o jurídiques, inscrits en el Registre Especial de Mediadors d'Assegurances, Corredors de Reassegurances i els seus Alts Càrrecs de la Comunitat Valenciana, hauran de presentar la declaració estadisticocomptable per mitjans telemàtics.  
  
Article 3. Requisits tècnics  
1. Els requisits tècnics per a l'accés i utilització dels registres telemàtics seran els establits en cada moment per l'òrgan competent en matèria d'administració electrònica de la Generalitat.  
2. Igualment, els models de formularis per a les remissions telemàtiques de la declaració estadisticocomptable, així com les especificacions de format dels serveis web, seran els oferits en el portal corporatiu de la Generalitat.  
3. Per a accedir al sistema, els mediadors persones físiques i els mediadors persones jurídiques, o els seus administradors, hauran d'estar en possessió d'un certificat admés en la seu electrònica de la Generalitat.  
  
Article 4. Models per a la presentació de la declaració estadisticocomptable  
La remissió de la informació estadisticocomptable s'ajustarà als models que figuren en els annexos I a IV d'aquest decret i que són els següents:  
Model 1. Declaració estadisticocomptable per a corredors d'assegurances.  
Model 2. Declaració estadisticocomptable per a societats de corredoria d'assegurances.  
Model 3. Declaració estadisticocomptable per a agents d'assegurances vinculats.  
Model 4. Declaració estadisticocomptable per a societats d'agència d'assegurances vinculada.  
  
  
DISPOSICIÓ ADDICIONAL  
  
Única. Repercussió pressupostària  
La implantació i el desplegament d'aquest decret no podrà tindre cap incidència en la dotació dels capítols de despesa assignada a la Direcció General d'Economia, Emprenedoria i Cooperativisme, i, en tot cas, hauran de ser atesos amb els mitjans personals i materials existents en la mateixa direcció.  
  
  
DISPOSICIÓ DEROGATÒRIA  
  
Única. Derogació normativa  
Queda derogat l'article 5 del Decret 24/2011, de 18 de març, del Consell, pel qual es regula la forma de complir el deure d'informació estadisticocomptable dels mediadors inscrits en el Registre Especial de Mediadors d'Assegurances, Corredors de Reassegurances i els seus Alts Càrrecs de la Comunitat Valenciana, els seus annexos I a IV, així com totes les disposicions que del mateix rang o d'un rang inferior s'oposen al que estableix aquest decret.  
  
  
DISPOSICIONS FINALS  
  
Primera. Autorització per a la modificació dels models de formularis  
  
Es faculta la persona titular de la conselleria competent en matèria de mediació d'assegurances privades perquè efectue les modificacions que s'estimen necessàries en els models de formularis per a les remissions telemàtiques de la declaració estadisticocomptable.  
  
Segona. Entrada en vigor  
La present disposició entrarà en vigor als 20 dies de la publicació en el Diari Oficial de la Comunitat Valenciana i afectarà la informació que hagen de subministrar els subjectes obligats a la conselleria competent en matèria de mediació d'assegurances privades a partir d'aqueixa data.  
  
  
València, 15 de gener de 2016  
  
El president de la Generalitat,  
XIMO PUIG I FERRER  
  
El conseller d'Economia Sostenible,   
Sectors Productius, Comerç i Treball,  
RAFAEL CLIMENT GONZÁLEZ


Còpia Permalink ELI